Artiklen er opdateret og korrigeret efter oplysninger om, at politiaktionen ikke kan sættes i forbindelse med navngivne grupper, sådan som det fremgik af den oprindelige version.

En større aktion mod det kriminelle miljø har torsdag nat og fredag morgen fundet sted blandt andet på Fyn.

Det er specialenheden Særlig Efterforskning Øst under Københavns Politi, der står bag aktionen.

Ifølge Ritzau handler aktionen blandt om våbenbesiddelse, og to mænd fremstilles fredag eftermiddag i grundlovsforhør ved Retten i Odense.

Aktionen har været koordineret centralt fra politigården i Odense.

Anklagemyndigheden ved Fyns Politi oplyser, at en anklager fra Københavns Politi møder til grundlovsforhør i Odense. Her vil anklageren begære dobbeltlukkede døre. I så fald vil pressen og offentligheden end ikke kunne få oplyst sigtelsen.